1.Introducere

Cunoscut în mod curent sub denumirea de „coronavirus”, COVID-19 este o urgență majoră în materie de sănătate publică pentru cetățeni, societăți și economii. Pandemia, care a izbucnit în China, s-a răspândit, în prezent existând cazuri de infectare în toate statele membre. Deși Italia este cel mai puternic afectată, numărul de cazuri este în creștere în toate statele membre, iar situația evoluează rapid. Pandemia impune o povară grea asupra persoanelor și a societăților și exercită o presiune puternică asupra sistemelor de sănătate. Trebuie să răspundem împreună pentru a încetini contagiunea, a consolida reziliența sistemelor noastre de sănătate pentru a-i ajuta pe cei aflați în dificultate și pentru a realiza progrese în domeniul cercetării și dezvoltării.

În afară de impactul său social semnificativ și de dimensiunea sa umană, epidemia cauzată de coronavirus reprezintă un șoc economic major pentru UE, impunând o coordonare economică hotărâtă. Răspândirea virusului duce la perturbarea lanțurilor de aprovizionare mondiale, la volatilitatea piețelor financiare, la șocuri în ceea ce privește cererea consumatorilor și la un impact negativ în sectoare-cheie cum ar fi călătoriile și turismul. Piețele bursiere europene au scăzut cu aproximativ 30 % față de jumătatea lunii februarie, acesta fiind declinul lunar cel mai pronunțat înregistrat de la începutul crizei financiare din 2008, iar incertitudinea cu privire la evoluția epidemiei în săptămânile și lunile următoare rămâne ridicată.

Vom putea să gestionăm în mod eficace această urgență majoră în materie de sănătate publică numai dând dovadă de solidaritate și cu ajutorul unor soluții coordonate la nivelul întregii Europe. Trebuie să dăm dovadă de solidaritate între țări, regiuni, orașe și cetățeni pentru a limita răspândirea virusului, pentru a-i ajuta pe pacienți și pentru a contracara consecințele economice. Această situație impune adoptarea unui set de măsuri de bază, precum și a unei abordări comune coerente și clare. Cooperarea strânsă între toți actorii relevanți este esențială.

Comisia va utiliza pe deplin toate instrumentele de care dispune pentru a face față acestei situații dificile. Pe lângă eforturile noastre de coordonare și orientare și acțiunile noastre de limitare a răspândirii virusului, Comisia ia măsuri pentru a aborda și a atenua consecințele socioeconomice ale pandemiei. Aceste măsuri se referă la integritatea pieței unice și, în sens mai larg, la menținerea lanțurilor valorice de producție și de distribuție, pentru a asigura aprovizionarea sistemelor noastre de sănătate cu bunurile de care au nevoie. Aceste măsuri se referă la sprijinirea cetățenilor pentru a asigura faptul că veniturile și locurile de muncă nu sunt afectate în mod disproporționat de pandemie. Aceste măsuri se referă la sprijinirea întreprinderilor, în special a întreprinderilor mici și mijlocii (IMM-uri). De asemenea, aceste măsuri se referă la asigurarea lichidității sectorului nostru financiar și la contracararea unei recesiuni amenințătoare prin acțiuni la toate nivelurile. În fine, aceste măsuri se referă la asigurarea unui cadru care să permită statelor membre să acționeze cu hotărâre și în mod coordonat. În concluzie, aceste măsuri se referă la pregătirea unei redresări rapide în urma acestui șoc economic.

Prezenta comunicare conturează răspunsul imediat al Comisiei pentru a atenua impactul economic al COVID-19. Deși măsurile descrise anunțate astăzi vizează provocările cele mai iminente, trebuie să fim conștienți de faptul că situația evoluează zilnic. Comisia va colabora strâns cu Parlamentul European, cu Consiliul, cu Banca Europeană de Investiții (BEI) și cu statele membre pentru punerea rapidă în aplicare a acestor măsuri și este pregătită să ia toate inițiativele ulterioare care vor fi necesare. Comisia sprijină, de asemenea, organizarea unui răspuns internațional pentru a aborda consecințele socioeconomice mondiale ale pandemiei prin intermediul cadrului multilateral, acordând o atenție specială țărilor partenere cu sisteme de sănătate vulnerabile.

2.Consecințe socioeconomice

Pandemia de COVID-19 este un șoc major pentru economia mondială și cea europeană. Deja se resimte un impact economic negativ semnificativ asupra Europei, cel puțin pentru prima jumătate a acestui an și, posibil, chiar pentru o perioadă mai îndelungată, dacă măsurile de limitare a răspândirii virusului nu sunt eficace. Creșterea PIB-ului real în 2020 ar putea scădea sub zero sau chiar ar putea fi puternic negativă din cauza COVID-19, iar pentru atenuarea repercusiunilor economice este esențial ca instituțiile UE și statele membre să își coordoneze răspunsul economic.

Acest șoc afectează economia prin diferite canale:

·șocul rezultat din contracția inițială a Chinei în primul trimestru al anului 2020;

·șocul la nivelul ofertei cu care s-au confruntat economia europeană și cea mondială ca urmare a perturbării lanțurilor de aprovizionare și a absențelor de la locul de muncă;

·șocul la nivelul cererii cu care s-au confruntat economia europeană și cea mondială, cauzat de scăderea cererii consumatorilor și de impactul negativ al incertitudinii asupra planurilor de investiții

·și impactul deficitului de lichidități asupra întreprinderilor.

Șocul va fi temporar, dar trebuie să colaborăm pentru a ne asigura că acesta va fi cât mai scurt și mai limitat posibil și că nu provoacă daune permanente economiilor noastre. Pentru viitor, gradul perspectivelor negative va depinde de mai mulți parametri, cum ar fi lipsa de aprovizionare cu materii prime critice, eficacitatea măsurilor de limitare a răspândirii virusului, perioadele de întrerupere a producției în UE, zilele de lucru pierdute în întreprinderi și în administrațiile publice, precum și efectele asupra cererii (de exemplu restricții în materie de mobilitate, anulări ale călătoriilor).

Statele membre trebuie să fie vigilente și să utilizeze toate instrumentele disponibile la nivelul Uniunii și la nivel național pentru a evita ca actuala criză să conducă la o pierdere de active și de tehnologii critice. Din această categorie fac parte instrumente cum ar fi investigațiile naționale de securitate și alte instrumente conexe securității. Comisia va furniza orientări statelor membre în perspectiva aplicării Regulamentului privind examinarea investițiilor străine directe.

Pe măsură ce COVID-19 se răspândește și afectează o mare parte a populației la nivel mondial și în statele membre, efectele economice sunt substanțiale și se accentuează în fiecare zi. Efectele sunt resimțite la nivelul întregii economii, în special în situațiile de izolare necesare pentru a preveni răspândirea pandemiei. Măsurile luate pentru a limita răspândirea virusului la nivel local și național ar putea afecta atât cererea, cât și oferta. În special, cererea negativă este o consecință a măsurilor de limitare a răspândirii virusului pe care guvernele sunt obligate să le pună în aplicare, acestea afectând viața privată, profesională și socială. În prezent, sectoarele cele mai afectate sunt sănătatea, turismul și transporturile, în special transportul aerian.

Pandemia de COVID-19 afectează piețele financiare mondiale. La sfârșitul lunii februarie, piețele mondiale ale titlurilor de capital și cele ale altor active cu grad ridicat de risc au scăzut considerabil în contextul orientării accentuate către plasamente cu grad ridicat de siguranță. În același timp, prețurile activelor sigure au crescut ca urmare a cererii sporite: randamentele obligațiunilor de trezorerie din SUA („activul financiar sigur de ultimă instanță”) au scăzut puternic. Prețurile acțiunilor au scăzut în întreaga lume. Au crescut marjele obligațiunilor de stat ale statelor membre mai vulnerabile. Au crescut randamentele obligațiunilor corporative din categoria non-investment grade.